กรมสนับสนุนบริการสุขภาพ และบริษัทแอดวานซ์ ไวร์เลส เน็ทเวอร์ค จำกัด จับมือพัฒนาแอปพลิเคชัน อสม.
กรมสนับสนุนบริการสุขภาพ และบริษัทแอดวานซ์ ไวร์เลส เน็ทเวอร์ค จำกัด จับมือพัฒนาแอปพลิเคชัน อสม. นายสาธิต ปิตุเตชะ รัฐมนตรีช่วยว่าการกระทรวงสาธารณสุข กล่าวถึงการลงนามบันทึกข้อตกลงระหว่างกรมสนับสนุนบริการสุขภาพ และบริษัทแอดวานซ์ ไวร์เลส เน็ทเวอร์ค จำกัด ในการเสริมสร้างความรู้ข่าวสารด้านสุขภาพสำหรับอาสาสมัครสาธารณสุขประจำหมู่บ้าน (อสม.) ผ่านแอปพลิเคชัน “อสม.ออนไลน์” ว่า การลงนามครั้งนี้จะช่วยในการสื่อสารป้องกันการแพร่ระบาดของโรคไวรัสโคโรนา 19 หรือ โควิด -19 ที่แม้ขณะนี้ไทยควบคุมสถานการณ์ได้ แต่เพื่อความไม่ประมาท จำเป็นต้องเตรียมพร้อมล่วงหน้ากรณีการแพร่ระบาดเฟส 3 ในชุมชน ซึ่งต้องเน้นการสื่อสารความรู้แก่ประชาชนที่มากกว่าข่าวสารทั่วไป โดยขอให้ อสม. ช่วยเป็นกำลังสำคัญในการค้นหาผู้ป่วย ผู้เฝ้าระวัง กรณีพบคนเดินทางมาจากต่างประเทศ หรือสงสัยป่วย พร้อมดูแลกลุ่มเสี่ยง เด็กเล็ก คนสูงอายุ เน้นสื่อสาร สร้างพฤติกรรมสุขอนามัยพื้นฐาน คือกินร้อน ช้อนกลาง ล้างมือ สวมหน้ากากอนามัยเมื่อป่วยด้าน นพ.ธเรศ กรัษนัยรวิวงศ์ อธิบดีกรมสนับสนุนบริการสุขภาพ (สบส.) กล่าวว่า การลงนามความร่วมมือจะเป็นการนำข่าวสารข้อมูลเชื่อมไปถึง อสม.ได้รวดเร็วมากกว่าข่าวสารพื้นฐานเน้นแนวปฏิบัติที่สำคัญ หรือข้อความจะเฉพาะเจาะจงมากขึ้น ทั้งการสอนชุมชนทำหน้ากากอนามัยผ้าและเจลล้างมือ เพราะคาดหากสถานการณ์ในอนาคตระบาดในชุมชน สถานพยาบาลอาจไม่เพียงพอ จึงจำเป็นต้องสร้างเกราะแก่ประชาชน ปัจจุบันมี อสม. ที่ใช้แอปพลิคเคชันนี้กว่า 200,000 คน จาก อสม.ทั้งหมด 1,040,000 คน